በኢትዮጵያ በተለያዩ 168 የአንደኛ ደረጃ ትምህርት ቤቶች ውስጥ በሚገኙ 9,000 ተማሪዎች ላይ በተሠራው ጥናት፣ ከ2ኛ ክፍል ተማሪዎች 68 በመቶ እና ከ3ኛ ክፍል ተማሪዎች 51 በመቶ ያህሉ ማንበብና መጻፍ እንደማይችሉ ተገለጸ።
አዲስ አበባ ዩኒቨርሲቲ እንዳስታወቀው፣ ጥናቱን ያካሄደው በትምህርት ጥራት ላይ ያሉ ችግሮችን ለመቅረፍ የተቋቋመውና በዓለም ባንክ የሚደገፈው ራይዝ ኢትዮጵያ ነው፡፡
በጥናቱም ላይ አዲስ አበባ ዩኒቨርሲቲ፣ ካምብሪጅ ዩኒቨርሲቲና የፖሊሲ ጥናት ኢንስቲቱት በጋራ በመሆን ጥናትና ምርምሩን የሚያካሄዱ ተቋማት ናቸው።
የአዲስ አበባ ዩኒቨርሲቲ በሒልተን አዲስ ታኅሣሥ 6 ቀን 2015 ዓ.ም. የጥናቱ ውጤት ይፋ ለማድረግ ባዘጋጀው መድረክ ላይ የተማሪዎችን የትምህርት ውጤት ለማሻሻል የትምህርት ሥርዓቱ የተናበበና የተቀናጀ ትግበራ አስፈላጊ እንደሆነ ተመልክቷል፡፡
በቅድመ መደበኛና ከ1ኛ እስከ 4ኛ ክፍል ተማሪዎች ላይ መሠረታዊ ክህሎት የሆኑት ማንበብና መጻፍ፣ ሒሳብ ማስላት፣ የተረጋጋ ሥነ ልቦናና መልካም ማኅበራዊ መስተጋብር እንዲኖራቸው መሠራት አለበትም ተብሏል።